SET บ่ายยืนบวก นักลงทุนติดตามประชุมเฟดโบรกฯชู 10 หุ้น เก็งงบ Q3 โตดี-พื้นฐานแกร่ง
SET บ่ายยืนบวก นักลงทุนติดตามประชุมเฟด พร้อมให้แนวรับ 1,495 แนวต้าน 1,505-1,510 จุด โบรกฯชู 10 หุ้น เก็งงบ Q3 โตดี-พื้นฐานแกร่ง นำโดย BJC, CPALL, EA, KCE, BEAUTY, THANI, ESSO, CK, AAV และ BA
1 พ.ย. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (1 พ.ย.)ขึ้นสอดคล้องภูมิภาคขานรับตัวเลข PMI ภาคบริการของจีนสดใส-BOJ มีมติคงดอกเบี้ย รวมถึงตัวเลข CPI ไทยขยายตัวเป็นบวก คาดบ่ายนี้ตลาดฯน่าจะยังคงเคลื่อนไหวอยู่ในแดนบวกได้ต่อ พร้อมให้แนวรับ 1,495 แนวต้าน 1,505-1,510 จุด
 
นายชัยยศ จิวางกูร ผู้อำนวยการฝ่ายวิเคราะห์ บล.โกลเบล็ก เปิดเผยว่า ตลาดหุ้นไทยเช้านี้เคลื่อนไหวอยู่ในแดนบวก คล้ายกับตลาดหุ้นอื่นในภูมิภาคเอเชีย โดยได้รับปัจจัยบวกมาจากตัวเลขดัชนีผู้จัดการฝ่ายจัดซื้อ (PMI) ภาคการบริการของจีน เดือนต.ค.ปรับตัวเพิ่มขึ้นมาอยู่ที่ระดับ 54.0 จากเดือนก.ย.อยู่ที่ระดับ 53.7 และธนาคารกลางญี่ปุ่น (BOJ) วันนี้มีมติคงอัตราดอกเบี้ยไว้ที่ระดับ -0.1%
ประกอบกับ ตัวเลขดัชนีราคาผู้บริโภค (CPI) ของไทยเดือนต.ค.59 ขยายตัวได้ 0.34% เมื่อเทียบกับ ต.ค.58 และเมื่อเทียบกับเดือนก่อนหน้าขยายตัวได้ 0.16% ซึ่งถือว่าขยายตัวได้ค่อนข้างดี ส่งผลให้ตลาดหุ้นไทยดีดตัวขึ้น ส่วนแนวโน้มการลงทุนในช่วงบ่ายนี้ ตลาดฯน่าจะยังคงเคลื่อนไหวอยู่ในแดนบวกได้ต่อ พร้อมให้แนวรับ 1,495 จุด ส่วนแนวต้าน 1,505-1,510 จุด 
 
บล.ธนชาตระบุในบทวิเคราะห์ (1 พ.ย.) ว่า SET ภาคเช้าปรับสูงขึ้น Breakout แนวต้าน Downtrend Line ระยะสั้นที่ 1,502 จุด ไปได้ด้วยปริมาณการซื้อขายเพิ่มขึ้น เป็นสัญญาณ “บวก” ทางเทคนิค มีแนวโน้มปรับสูงขึ้นต่อไปที่จุดสูงสุดเดิมบริเวณ 1,520 +/- จุด โดยเย้นเน้นกลุ่มหุ้น 3 กลุ่มหลักต่อเนื่องจากรายงาน The Early Bird ภาคเช้าได้แก่ 1) กำไร ไตรมาส 3/59 แข็งแกร่ง/ถูกปรับประมาณการกำไรขึ้น อย่าง BJC CPALL EA KCE BEAUTY THANI ESSO 2) การลงทุนโครงสร้างพื้นฐานมีความต่อเนื่อง CK และ 3) ได้ประโยชน์น้ำมันปรับลดลง “เก็งกำไร” AAV BA
ในขณะเดียวกัน แนะนำ “ซื้อ” CK ด้วยเป้าหมายพื้นฐาน 38 บาท ด้วยปัจจัยสนับสนุนจาก 1) การลงทุนโครงสร้างพื้นฐานมีความต่อเนื่อง ล่าสุด CK ยื่นซองประมูลรถไฟฟ้าสายสีส้มไปแล้ววานนี้ และจะยื่นซองรถไฟฟ้าสายสีชมพู และเหลืองในวันที่ 7 พ.ย.นี้ ซึ่งจะเป็นการพัฒนาร่วมกับ BEM 2) ราคาหุ้น CK ปัจจุบันยังไม่สะท้อนมูลค่าธุรกิจรับเหมาฯ โดยถ้าพิจารณาจาก NAV ที่ถือหุ้นลูกอย่าง BEM CKP และ TTW มีมูลค่า 29.8-30.0 บาท/หุ้นไปแล้ว และ 3) ราคาหุ้นทางเทคนิคมีสัญญาณ Breakout แนวต้านที่ 30 บาท + Bullish Divergence แนวต้าน 32.75/34.25 และ 36.5 บาท ตามลำดับ
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
BANPU มูลค่าการซื้อขาย  2,095.56 ล้านบาท ปิดที่  19.20 บาท เพิ่มขึ้น 0.90 บาท
IVL   มูลค่าการซื้อขาย  1,709.95 ล้านบาท ปิดที่  30.50 บาท เพิ่มขึ้น 1.25 บาท
BPP   มูลค่าการซื้อขาย  1,706.83 ล้านบาท ปิดที่  28.50 บาท เพิ่มขึ้น 0.25 บาท     
BCPG  มูลค่าการซื้อขาย  1,276.19 ล้านบาท ปิดที่  14.30 บาท เพิ่มขึ้น 0.60 บาท
KBANK มูลค่าการซื้อขาย    836.12 ล้านบาท ปิดที่ 172.50 บาท เพิ่มขึ้น 0.50 บาท